Abosoom ebien nye yi na Ghanaman no dze nkotoserɛ kɔr Wiadze Sikakorabea Baatan (IMF) hɔ dɛ wɔnyɛ Ghana mboae sikasɛm afamu ɔnam sikasɛm a ayɛ dzen wɔ ɔman no mu ma ɔman ne sidi no, ka araa na Amereka dɔla no reka no hyɛ no. Ghanaman no dze asɛm yi kɔtoo IMFfo enyim no, nyiano mapa biara emmfi mu ammba ma Ghanaman no men araa na ɔremen.
Iyi na dɔm kuw kɛse a wɔwɔ Ghana mbrahyɛbaguafie a hɔn dodow yɛ bɛyɛ eduowɔtwe (80) rohwehwɛ dɛ Ghana manpayin Nana Addo Danquah Akufo-Addo botu ɔsoafo a ɔhwɛ sikasɛm do no adze do mprempren yi ara ɔnam ɔman a no mu ayɛ dzen ma obiara a gye no ho a ɔnngye no ntsi.
Benada anapa Ɔbɛsɛ 25, 2022 na mbrahyɛbaguafo a wɔyɛ dɔm kɛse wɔ Ghana mbrahyɛbaguafie yɛɛ nsɛnkyerɛwfo nhyiamu na wɔdze too nsɛnkyerɛwfo na ɔman mu nyinara enyim dɛ, Ghana manpayin Nana Addo Danquah Akufo-Addo ntu Ken Ofori Atta a ɔhwɛ hɛn sikasɛm do no adze do ɔnam ɔman a no mu ayɛ dzen a ama obiara no son gu gya mu no ntsi. Dɔm kuw yi kyerɛ a, sɛ Ghana manpayin enntu Ken Ofori Atta adze do a, wonnkotum ataa dwumadzi biara aban no bedzi no ekyir na wɔnnkɛfa hɔnho ahyɛ afe 2023 Ghana sikasɛm akɔnwoma no mu.
Nnyɛ ɔsoafo a ɔhwɛ sikasɛm do no nko na dɔm kuw kɛse a wɔwɔ Ghana mbrahyɛbaguafie no rohwehwɛ dɛ Ghana manpayin Nana Addo Danquah Akufo-Addo ntu no adze do no. Ɔsoafo a ɔhwɛ Ghanaman no do a n’asoɛe wɔ asoɛe a wɔhwɛ Ghana sikasɛm do a wɔfrɛ no Ɔbemfo Charles Adu Boahen so ka ho bi.
Asɛm yi na seseiara ɔda obiara n’ano ma ɔreka bi no. Dɛ Ɔsoafo Ken Ofori Atta na Ɔbemfo Charles Adu Boahen besian anaa wonnkesian no, dza obopue mu biara no, akannews.com remmfa nnkam n’akenkanfo na n’etsiefo nyinara.
